
[bookmark: TextBodyBegin]Evropski parlament,
–	ob upoštevanju členov 150(5) in 136(4) Poslovnika,
A.	ker so se po vojaškem udaru leta 2022 znatno poslabšali politične razmere, razmere na področju človekovih pravic in varnostne razmere ter prostor civilne družbe in demokratični prostor v Burkini Faso;
B.	ker vlada Burkine Faso ustrahuje, nezakonito vpoklicuje in samovoljno pridržuje novinarje, oporečnike, pripadnike civilne družbe in sodnike ter je odgovorna za njihova prisilna izginotja; ker so bile fulanske skupnosti žrtve etničnega čiščenja; ker so napadi na medije privedli do prekinitev delovanja televizijskih kanalov, radijskih postaj in časopisov, nazadnje tudi TV5Monde;
C.	ker je vlada Burkine Faso razpustila vse politične stranke in 118 organizacij civilne družbe, prekinila delovanje več sto združenj, vključno s Splošno zvezo burkinskih študentov, kar je še dodatno skrčilo prostor civilne družbe, ter od organizacij civilne družbe zahtevala, naj zaprejo svoje račune in jih prenesejo na banko pod državnim nadzorom; ker zakon št. 011–2025/ALT o svobodi združevanja organizacijam civilne družbe vsiljuje omejevalne zahteve; ker novi zakonik o osebah in družini „spodbujanje“ istospolnih razmerij opredeljuje kot kaznivo dejanje; ker bi osnutek zakona ponovno uvedel smrtno kazen za nekatera kazniva dejanja;
D.	ker so varnostne razmere zaradi nasilnih terorističnih napadov še vedno težke, več milijonov ljudi pa je razseljenih in odvisnih od humanitarne pomoči; ker so evropski partnerji znatno podprli prizadevanja za boj proti terorizmu v Sahelu, ki so zahtevala velike človeške žrtve;
1.	ostro obsoja razpustitev in prekinitev delovanja organizacij civilne družbe; poziva oblasti v državi, naj nemudoma prekličejo te ukrepe in spoštujejo svobodo združevanja, zbiranja in izražanja, tudi s spremembo zakona št. 011–2025/ALT in sorodnih ukrepov;
2.	poziva, naj se takoj prenehajo ustrahovanja, nezakoniti vpoklici, nadlegovanje, samovoljna pridržanja in prisilna izginotja civilnodružbenih akterjev, novinarjev, zagovornikov človekovih pravic, humanitarnih delavcev in političnih nasprotnikov; poziva k neodvisnim preiskavam vseh obtožb o kaznivih dejanjih in kršitvah človekovih pravic;
3.	poziva oblasti v Burkini Faso, naj spoštujejo svobodo tiska, odpravijo omejitve za medije ter novinarjem omogočijo svobodno in varno delo;
4.	poziva jih, naj obnovijo pravice študentskih organizacij in političnih strank, da se organizirajo, ter predstavijo verodostojen načrt za svobodne in pregledne volitve ter civilno upravljanje;
5.	poziva oblasti v Burkini Faso, naj se vzdržijo ponovnega uvajanja smrtne kazni, spremenijo svojo odločitev o umiku iz Mednarodnega kazenskega sodišča in dekriminalizirajo prizadevanja civilne družbe za spoštovanje človekovih pravic, enakopravnost in preprečevanje diskriminacije na vseh podlagah;
6.	ponovno poudarja, da je treba pri protiterorističnih prizadevanjih v celoti spoštovati mednarodno pravo človekovih pravic in mednarodno humanitarno pravo; ugotavlja, da izgon evropskih sil, prekinitev varnostnih partnerstev in prizadevanje za partnerstvo z Rusijo niso pomagali izboljšati varnostnih razmer; izraža zaskrbljenost zaradi vse večjega vpliva Rusije na varnostne in politične zadeve v Burkini Faso, saj prispeva h kršitvam človekovih pravic in drsenju države v avtoritarizem; poziva EU, naj se usklajuje z afriškimi partnerji, da bi skupaj reševali izzive na področju varnosti in upravljanja ter povečali podporo civilnodružbenim in humanitarnim akterjem;
7.	naroči svoji predsednici, naj to resolucijo posreduje Svetu, Komisiji, podpredsednici Komisije/visoki predstavnici Unije za zunanje zadeve in varnostno politiko, državam članicam, oblastem Burkine Faso, Afriški uniji in Združenim narodov.

